**Vyhlásenie**

**Ministerstva práce, sociálnych vecí a rodiny Slovenskej republiky**

Návrh zákona **o inšpekcii v sociálnych veciach a o zmene a doplnení niektorých zákonov** (ďalej len „návrh zákona“),sa predkladá na rokovanie vlády Slovenskej republiky s týmito rozpormi:

1. **Úrad vlády Slovenskej republiky**
* Žiada, aby dátum účinnosti čl. I § 4 až 13 a čl. II až V predloženého návrhu zákona, ktorá sa navrhuje od 1.1.2023 sa zosúladil s obsahovými a časovými požiadavkami príslušného míľnika vo Vykonávacom rozhodnutí Rady o schválení posúdenia plánu obnovy a odolnosti Slovenska, t. j. aby účinnosť návrhu zákona bola do konca 2. kvartálu 2022.
1. **Ministerstvo financií Slovenskej republiky**
* Žiada všetky negatívne vplyvy na rozpočet verejnej správy vyplývajúce z návrhu zabezpečiť v jednotlivých rokoch v rámci schválených limitov výdavkov a počtu zamestnancov z kapitoly Ministerstva práce, sociálnych vecí a rodiny SR, bez dodatočných požiadaviek na štátny rozpočet.
* Žiada uviesť, či z úpravy podľa ktorej sa prizvanej osobe uhrádzajú výdavky spojené s náhradou mzdy/platu, vrátane poistného a preddavkov na daň z príjmov, nevyplýva negatívny vplyv na rozpočet verejnej správy; v prípade negatívneho vplyvu na rozpočet verejnej správy žiada vplyv zohľadniť v analýze vplyvov.
1. **Únia miest Slovenska**
* Nesúhlasí s tým, aby kontrolným orgánom v sociálnych veciach bol Útvar inšpekcie v sociálnych veciach ako samostatný organizačný útvar Ministerstva práce, sociálnych vecí a rodiny.
* Žiadame odložiť účinnosť prílohy č. 2 k zákonu o sociálnych službách, ktorá upravuje štandardy kvality poskytovanej sociálnej služby.
1. **Komisár pre osoby so zdravotným postihnutím:**
* Žiada z návrhu zákona vypustiť úpravu výkonu správneho dozoru vo vzťahu k fyzickým osobám s ťažkým zdravotným postihnutím, ktoré sú odkázané na pomoc vo forme peňažného príspevku na kompenzáciu ťažkého zdravotného postihnutia, alebo blízkym osobám žijúcim s nimi v jednej domácnosti a starajúcim sa o nich.
* Žiada vypustiť úpravu, podľa ktorej dozorovaným subjektom bude fyzické osoby s ťažkým zdravotným postihnutím alebo fyzická osoba, ktorá poskytuje pomoc fyzickej osobe s ťažkým zdravotným postihnutí, ktorým sa poskytuje peňažný príspevok na kompenzáciu sociálnych dôsledkov ťažkého zdravotného postihnutia.
* Považuje za nevhodné aplikovať navrhovaný mechanizmus výkonu správneho dozoru podľa základných pravidiel kontrolnej činnosti v zmysle zákona o kontrole v štátnej správe na fyzické osoby, ktorým je poskytovaný príspevok na kompenzáciu ťažkého zdravotného postihnutia.
* Žiada vypustiť možnosť ukladania finančných sankcií fyzickým osobám so zdravotným postihnutím, u ktorých sa vykonáva dozor v oblasti účelnosti peňažného príspevku na kompenzáciu sociálnych dôsledkov ťažkého zdravotného postihnutia.
1. **Úrad komisára pre deti:**
* Namieta navrhovaný spôsob zriadenia inšpekcie v sociálnych veciach a jej vykonávanie prostredníctvom samostatného organizačného útvaru MPSVR SR, a žiada zriadiť zákonom „Inšpektorát na vykonávanie dozoru v sociálnych veciach“, ako samostatný orgán štátnej správy, ktorý bude koncepčne podriadený ministerstvu.
* Nesúhlasí s navrhovanou právomocou povereného zamestnanca útvaru inšpekcie v sociálnych veciach vyhotovovať zvukové a obrazové záznamy pri výkone dozoru a vstupovať do obydlia bez súhlasu prítomných osôb.
* Nesúhlasí, aby inšpekcia v sociálnych veciach, tak ako je navrhovaná v čl. I bola upravená osobitným zákonom.
1. **Nezávislú platformu SocioFórum, o. z.:**
* Žiada, odložiť účinnosť zákona, alternatívne žiada odložiť účinnosť Prílohy č. 2 zákona o sociálnych službách, ktorou sa mení obsah a usporiadanie štandardov kvality a spôsob ich hodnotenia.
* Nesúhlasí, aby inšpekčný orgán bol organizačným útvarom MPSVR SR.

1. **Asociácia poskytovateľov sociálnych služieb a Republiková únia zamestnávateľov**
* Žiada terminologicky pojem „dozor“ nahradiť pojmom “dohľad“.
* Žiada vypustiť celú navrhovanú Prílohu č. 2 zákona a žiadame ponechať v platnosti súčasné znenie štandardov.
1. **Konferencia biskupov Slovenska a Slovenská katolícka charita:**
* Nesúhlasí s navrhovaným zákonom a žiada jeho prepracovanie.
* Žiada definovať pojem neoprávnene poskytovaná sociálna služba spôsobom, ktorý bude špecifikovaný ako výkon taxatívne definovaných činností definovaných v zákone o sociálnych službách (pri zohľadnení prirodzeného fenoménu neformálnej starostlivosti) a pri súčasnom splnení kumulatívnych podmienok sústavnej činnosti, prevádzkovanej samostatne, vo vlastnom mene, na vlastnú zodpovednosť a za účelom dosiahnutia zisku.
* Žiada, aby dozor pri poskytovaní sociálnych služieb sa vykonával v rozsahu hodnotenia štandardov kvality poskytovanej sociálnej služby a nie v rozsahu dodržiavania štandardov poskytovanej sociálnej služby.
* Žiada vypustiť úpravu utajovania totožnosti oznamovateľa, ktorým je fyzická osoba, ktorá podá oznámenie na výkon dozoru v sociálnych veciach.
* Žiada doplniť kvalifikačné predpoklady prizvanej osoby, ktorá bude spolu s povereným zamestnancom vykonávať dozor v sociálnych veciach.
* Žiada vypustiť úpravu oprávnenia povereného zamestnanca vstúpiť bez súhlasu do obydlia dozorovaného subjektu za ustanovených podmienok.
* Žiada, aby podanie podnetu na začatie konania o výmaze poskytovateľa sociálnych služieb z registra sociálnych služieb bolo možné len, ak nedostatky pri poskytovaní sociálnych služieb by napĺňali podstatu obzvlášť závažného správneho deliktu, a ak boli vyčerpané menej reštriktívne opatrenia na nápravu.
* Žiada obligatórnu úpravu ukladania pokuty za správny delikt nahradiť úpravou fakultatívneho charakteru.
* Žiada navrhovanú dvojročnú subjektívnu prekluzívnu lehotu na uloženie pokuty za správny delikt skrátiť na lehotu jednoročnú.
* Žiada aplikovať správny poriadok na celú úpravu správnych deliktov.
* Žiada vypustiť navrhovanú prílohu č. 2 k zákonu o sociálnych službách, ktorá upravuje štandardy kvality poskytovanej sociálnej služby, odmieta ju ako celok a žiada jej prepracovanie.